Author: administrator
Last saved by: viktoria.radvanska
Company: Abyss

Predkladacia správa

 
Informatívny materiál „Správa o stave výskumu a vývoja v SR za roky 2004-2008 s vyhodnotením úspešnosti a efektívnosti grantových schém na podporu výskumu a vývoja financovaných z verejných zdrojov v roku 2009 a vyhodnotenie plnenia Stratégie plnenia dlhodobého zámeru štátnej vednej a technickej politiky za rok 2009“ je plnením úlohy, ktorej vypracovanie vyplýva z bodu B.1 uznesenia vlády SR č. 490 zo 6. júna 2007, v ktorom je uložené podpredsedovi vlády a ministrovi školstva SR „predkladať správu na rokovanie vlády do 30. septembra 2008 a každoročne“ a bodu B. 2 uznesenia vlády SR č. 766 zo dňa 12. septembra 2007, ktorým sa ukladá podpredsedovi vlády SR a ministrovi školstva SR „vypracovávať každoročne priebežnú správu o plnení dlhodobého zámeru za obdobie 2008 – 2010 (ako súčasť Správy o stave výskumu a vývoja za príslušný rok) a predkladať ju na rokovanie Komisie pre vedomostnú spoločnosť a následne na rokovanie vlády“.  
 
Materiál vypracovalo Ministerstvo školstva, vedy, výskumu a športu SR (ďalej len „ministerstvo školstva“) na základe posledných oficiálnych údajov Štatistického úradu SR, ktoré sú za rok 2008, údajov Eurostatu, webovskej stránky „web of Science“ a podkladových údajov ministerstiev, ústredných orgánov štátnej správy Slovenskej republiky, Slovenskej akadémie vied, Agentúry na podporu výskumu a vývoja a Úradu vlády Slovenskej republiky.      
 
Osobitne podklady do materiálu za grantovú schému VEGA poskytli sekcia vysokých škôl ministerstva školstva a Slovenská akadémia vied, za grantovú schému KEGA sekcia vysokých škôl ministerstva školstva, za grantovú schému štátnych programov výskumu a vývoja sekcia vedy a techniky ministerstva školstva, za grantové schémy Agentúra na podporu výskumu vývoja a za grantové schémy pre medzinárodnú vedecko-technickú spoluprácu Agentúra na podporu výskumu vývoja, za grantovú schému pre podporu ľudských zdrojov vo výskume a vývoji zo štrukturálnych fondov z Európskeho sociálneho fondu a z Európskeho fondu regionálneho rozvoja sekcia európskych záležitostí ministerstva školstva, za grantovú schému pre podporu z Operačného programu Priemysel a služby a Ministerstvo hospodárstva SR, za Nórsky finančný nástroj Úrad vlády SR.   
Ďalšie konkrétne podklady k materiálu poskytol Úrad priemyselného vlastníctva SR, Ministerstvo pôdohospodárstva SR, Ministerstvo zdravotníctva SR, Ministerstvo životného prostredia SR, Ministerstvo výstavby a regionálneho rozvoja SR,  Ministerstvo dopravy, pôšt a telekomunikácií SR, Ministerstvo práce, sociálnych vecí a rodiny SR, Ministerstvo kultúry SR, Štatistický úrad SR, Úrad normalizácie, metrológie  a skúšobníctva SR a Úrad jadrového dozoru SR. 
 
Predkladaný materiál je komplexne spracovaným dokumentom obsahujúcim vyhodnotenie aktuálneho stavu výskumu a vývoja v Slovenskej republike za obdobie od roka 2004 do konca roka 2008 a jeho porovnanie so stavom v zahraničí.  
Ďalšou časťou správy, ktorý sa vypracováva od roku 2005 je aj časť, ktorá je odpočtom plnenia cieľov „Dlhodobého zámeru štátnej vednej a technickej politiky do roku 2015“.   
 
Správa je rozdelená na základe uvedeného na základné časti I., II. a III.. Časť I. má názov „Správa o stave výskumu a vývoja v Slovenskej republike a jeho porovnanie so zahraničím za roky 2004- 2008“, časť II. má názov „Vyhodnotenie úspešnosti a efektívnosti grantových schém na podporu výskumu a vývoja financovaných z verejných zdrojov v roku 2009“ a časť III. má názov „Priebežná správa o plnení dlhodobého zámeru za obdobie júl 2009 až jún 2010“. 
 
Časť I. materiálu obsahuje analýzu vstupov a výstupov výskumu a vývoja hodnotených podľa individuálnych a združených ukazovateľov používaných podľa metodiky OECD vo všetkých krajinách sveta.  
Časť II. materiálu popisuje stav podpory výskumu a vývoja v jednotlivých rezortoch a obsahuje stručné hodnotenie foriem tejto podpory a tiež hodnotí úspešnosť a efektívnosť grantových schém na podporu výskumu a vývoja realizovaných prostredníctvom Vedeckej grantovej agentúry (ďalej len „VEGA“), Kultúrno-edukačnej agentúry (ďalej len „KEGA“), Agentúry na podporu výskumu a vývoja a štátnych programov výskumu a vývoja, Nórskeho finančného mechanizmu a finančného mechanizmu EHP. V tejto časti sú prezentované aj informácie o grantových schémach realizovaných v rámci medzinárodnej vedecko-technickej spolupráce a v rámci podpory poskytovanej zo štrukturálnych fondov EÚ, ktorá je smerovaná na podporu výskumu a vývoja v Slovenskej republike. V snahe zabezpečiť, aby správa podávala komplexný prehľad o stave podpory výskumu a vývoja v Slovenskej republike boli do správy zahrnuté údaje z:  
-           Výročnej správy o stave vysokého školstva v SR,  
-           Správy o činnosti Slovenskej akadémie vied,  
-           Výročnej správy o činnosti Agentúry na podporu výskumu a vývoja, 
-           Súhrnnej správy o stave plnenia cieľov štátnych programov výskumu a vývoja a o čerpaní finančných prostriedkov. 
 
Časť III. materiálu obsahuje priebežnú správu o plnení  dlhodobého zámeru za obdobie júl 2009 až jún 2010. 
 
Materiál je informatívnym materiálom a nemá vplyv na štátny rozpočet, životné prostredie a zamestnanosť.